Amore! Amore!

Ue sun cuddos macos
Odios de sos bezzos babbos mios,
Chi sos brunos barracos
Tinghiana de vinditta? Ateros rios

Han traessadu su campu
Ue vivit cuntentu su pastore,
Han dadu ateru lampu
A sa falche e su ruzzu messadore.

Una lughe novella
D’isperanzia illuminat sa zente,
Simile a cudd’istella
Ch’illuminat sos manzanos d’oriente.

Olvidad’est sa gherra
Chi nos’ha dadu luttos e dolore,
Oe da ogni terra
Bessit solu unu gridu: amore! amore!